Document ID: 32014D0052

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 28ης Ιανουαρίου 2014 για την εξουσιοδότηση των κρατών μελών να κυρώσουν, προς το συμφέρον της Ευρωπαϊκής Ένωσης, τη σύμβαση της Διεθνούς Οργάνωσης Εργασίας του 1990 για την ασφάλεια κατά τη χρησιμοποίηση των χημικών προϊόντων στην εργασία (σύμβαση αριθ. 170) (2014/52/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 σε συνδυασμό με το άρθρο 218 παράγραφος 6 στοιχείο α) σημείο v) και το άρθρο 218 παράγραφος 8 πρώτο εδάφιο, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Το Ευρωπαϊκό Κοινοβούλιο, το Συμβούλιο και η Επιτροπή υποστηρίζουν την κύρωση των διεθνών συμβάσεων εργασίας που έχουν ταξινομηθεί από τη Διεθνή Οργάνωση Εργασίας ως επικαιροποιημένες, ως συμβολή στις προσπάθειες της Ευρωπαϊκής Ένωσης να προωθήσει την αξιοπρεπή εργασία για όλους εντός και εκτός της Ένωσης, σημαντική πτυχή της οποίας είναι η προστασία και η βελτίωση της υγείας και της ασφάλειας των εργαζομένων. (2) Οι κανόνες του μέρους III της σύμβασης αριθ. 170 της Διεθνούς Οργάνωσης Εργασίας (ΔΟΕ), του 1990, για την ασφάλεια κατά τη χρησιμοποίηση των χημικών προϊόντων στην εργασία, στο εξής «η σύμβαση», καλύπτονται σε μεγάλο βαθμό από το κεκτημένο της Ένωσης σχετικά με την προσέγγιση των νομοθετικών, κανονιστικών και διοικητικών πρακτικών στον τομέα της ταξινόμησης, της συσκευασίας και της επισήμανσης, το οποίο αναπτύχθηκε από το 1967 και έχει περαιτέρω παγιωθεί. (3) Κατά συνέπεια, ορισμένα μέρη της σύμβασης εμπίπτουν στην αρμοδιότητα της Ένωσης και τα κράτη μέλη δεν επιτρέπεται να αναλάβουν δεσμεύσεις εκτός του πλαισίου των θεσμικών οργάνων της Ένωσης σε σχέση με τα εν λόγω μέρη. (4) Η Ευρωπαϊκή Ένωση δεν μπορεί να κυρώσει τη σύμβαση, δεδομένου ότι μόνο κράτη μπορούν να είναι συμβαλλόμενα μέρη της. (5) Λόγω αυτού, τα κράτη μέλη και τα θεσμικά όργανα της Ένωσης πρέπει να συνεργαστούν για την κύρωση της σύμβασης. (6) Συνεπώς, το Συμβούλιο θα πρέπει να εξουσιοδοτήσει τα κράτη μέλη, τα οποία δεσμεύονται από το δίκαιο της Ένωσης σχετικά με την προσέγγιση των νομοθετικών, κανονιστικών και διοικητικών πρακτικών στον τομέα της ταξινόμησης, της συσκευασίας και της επισήμανσης, να κυρώσουν τη σύμβαση προς το συμφέρον της Ευρωπαϊκής Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα κράτη μέλη εξουσιοδοτούνται να κυρώσουν, για τα μέρη που εμπίπτουν στην αρμοδιότητα της Ένωσης δυνάμει των Συνθηκών, τη σύμβαση αριθ. 170 της Διεθνούς Οργάνωσης Εργασίας, του 1990, για την ασφάλεια κατά τη χρησιμοποίηση των χημικών προϊόντων στην εργασία. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 28 Ιανουαρίου 2014.

Classification Labels:
2120
151
1164
249

Label Descriptions:
{"2120": "Διεθνείς συμφωνίες", "151": "ΔΙΕΘΝΕΙΣ ΣΧΕΣΕΙΣ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 3461
5283
82
1362
1455
3467

EuroVoc IDs (Expanded): 3461
5283
82
1362
1455
3467

Dataset Source: meu

Split: test